Berggrunnen består vesentlig av ulike typer gneis, som gir et relativt næringsfattig jordsmonn. Vegetasjonen er derfor overveiende fattig, men rikere vegetasjon finnes enkelte steder, blant annet nord for Svartevika. Skogen er gjennomgående gammel, dominert av gran og furu ispedd andre boreale treslag som bjørk, selje, osp og rogn. I reservatet er det også betydelige arealer nedbørsmyr, som gir området et variert preg.